**המקום הכי חם בגיהנום** הוא אתר עיתונות מקוונת ישראלי המתמקד בנושאי חברה, רווחה, זכויות האדם, משפטים ופוליטיקה. את האתר, שהחל לפעול ב-2 בספטמבר 2013, יסדו עינת פישביין שהיא המוציאה לאור, ואירית דולב ששימשה כעורכת ראשית עד עזיבתה בספטמבר 2018. מטרת האתר היא לפרסם באופן יומי תחקירים, כתבות שטח וטורים, ולתת במה לקולות שאינם פופולריים בזרם המרכזי של העיתונות בישראל.

האג'נדה הפוליטית של האתר היא שמאל חברתי-כלכלי, וכוללת חשיפת קשרי הון-שלטון וסוגיות הנוגעות לצדק חברתי, זכויות האדם וחיזוק הפריפריה. משרדיו נמצאים בדיזנגוף סנטר שבתל אביב.

בנובמבר 2022 הוחלט למזג את האתר עם עמותת שקוף ואתר העין השביעית. כחלק מתנאי המיזוג, כלי התקשורת ישמרו על עצמאות, אך ינוהלו יחד על ידי שקוף.

שם
--

חברות מערכת אתר "המקום", יוני 2020.  
למעלה: מאשה אברבוך.  
למטה מימין: גלית עדות, שרון שפורר, עינת פישביין, תומר מיכלזון.
שם האתר נגזר מאמרת כנף המיוחסת לסופר האיטלקי מהמאה ה-13 דנטה אליגיירי, לפיה "המקומות הכי חמים בגיהנום שמורים למי שבתקופה של משבר מוסרי שומרים על הנייטרליות שלהם". מרטין לותר קינג, מנהיג התנועה לזכויות האזרח בארצות הברית, השתמש בפרפרזה על הביטוי בנאום מכונן שנשא ב-4 באפריל 1967 בכנסיית "ריוורסייד" (אנ') שבניו יורק, שבו דיבר נגד המעורבות האמריקאית במלחמת וייטנאם. קינג חזר על הביטוי בנאום שנשא ב-30 באותו חודש בכנסייה הבפטיסטית "אִיבֶּנאֶזֵר" (אנ') שבאטלנטה, ג'ורג'יה. על פי מייסדות האתר, פישביין ודולב, "(קינג) לא השאיר מקום לעמימות או לנייטרליות. הוא האמין שמול מעשה עוול או איוולת – עדיף תמיד לקרוא תיגר, ולא להסתופף תחת אורו החמים והמנוון של הקונצנזוס. יש זמנים שבהם שקט הוא בגידה." פישביין ודולב רואות באמרה זו את אופי האתר ותפקידו: "לצעוק, להתריס, לבקר, לא להיכנע לתכתיבים שיווקיים, ולהיות נאמן לערכיו, לקוראים ולמה שחשוב באמת." הציטוט של קינג הוא ככל הנראה פרפרזה חופשית, היות שביצירתו המקורית של דנטה אליגיירי, הקומדיה האלוהית, המקום הנמוך בגיהנום, ליבתו הרעיונית, אינו לוהט או חם במיוחד אלא אגם קפוא. בנוסף, האגם הקפוא משכן בוגדים דתיים ולאומיים, ולא עומדים-מן-הצד.

לצד שמו המלא, האתר מוכר גם בשמות המקוצרים "המקום הכי חם" ו"המקום".

תכנים ושיתופי פעולה
-------------------

"המקום" זוקף לזכותו חשיפות עיתונאיות משמעותיות, בהן: פרשת מותו של יוסף סלמסה ובעקבותיה – ליווי צמוד וראשוני של מאבק יוצאי אתיופיה בישראל; תופעות של גזענות בתקופת צוק איתן; פרשיות הנוגעות לעבירות מין כפרשת אלון קסטיאל (שהניעה את Me Too בישראל), פרשת ההטרדות המיניות של רועי צ'יקי ארד, ועבירות המין של חיים דעואל לוסקי; סדרת כתבות ותחקירים על אפי נוה ולשכת עורכי הדין בישראל; סיקור מקרים של אלימות משטרתית, כולל פרשת הירי ביעקוב אבו אלקיעאן באום אל-חיראן; וכן חשיפת קבוצות סקס בטלגרם.

בנוסף לחשיפות אלה ואחרות, האתר מוסר דיווחים ראשוניים ועוקב לאורך שנות קיומו אחר נושאים מרכזיים עבורו, כגון: מהגרי עבודה ומבקשי מקלט בישראל, דיור ציבורי, זכויות אנשים עם מוגבלויות, התארגנויות עובדים, ועוד.

פרסים
-----

בשנת 2013 זכה האתר בציון לשבח מטעם פרס פראט לתקשורת וסביבה, על היותו עיתון עצמאי שעוסק בקיימות כמושג הנוגע סביבה, חברה וכלכלה באותה המידה. במרץ 2014 זכה האתר בפרס Digit לעיתונות מקוונת. בנימוקי הפרס נכתב: "האתר מסמל את המעבר של עיתונאים מנוסים ומצוינים אל הפלטפורמה הדיגיטלית בניסיון ראוי ומתבקש לשלוט במוצר העיתונאי עליו הם חתומים. האתר מעניק פתח לשיח אחר, מאתגר ומעניין תוך ניצול יתרונות הדיגיטל בדגש על הפצה ברשת החברתית."

מודל עסקי
---------

האתר הוקם על בסיס השקעה עצמית, וממומן בעיקר מתרומות הקוראים. לדברי פישביין, "הרעיון העסקי והאתגר הגדול הוא לרכוש את אמונו של הציבור שבאנו לעשות עיתונות עצמאית, משוחררת מלחצים ונקייה מאינטרסים."

אורנה בנאי בחולצת "המקום הכי חם בגיהנום"
בשנת 2015 החל "המקום" למכור חולצות טי הנושאות את לוגו האתר. מספר ידוענים, עיתונאים ואמנים שרכשו חולצות כאלה העלו לרשתות החברתיות תמונות שלהם לובשים את החולצה.

באוגוסט 2017 הושלם בהצלחה פרויקט מימון המונים נוסף, שהצליח מעבר ליעדים הראשוניים שלו. בנוסף לגיוס המונים, חברי המערכת מקיימים ברחבי ישראל הרצאות שתמורתן מועברת למימון עבודת האתר.

בתחילת שנת 2018 דחתה לשכת העיתונות הממשלתית את בקשת האתר להעניק לעיתונאים הכותבים בו תעודת עיתונאי, מכיוון שהוא לא עמד ברף של 10,000 כניסות ביום לפחות. לפיכך פתח האתר בינואר 2018 בקמפיין כניסות המוני על מנת לעבור את הרף. קמפיין גיוס הגולשים הביא לאתר למעלה מ-1.2 מיליון כניסות תוך שלושה שבועות, ובעקבותיו, אחרי עבודת ועדה מייעצת שבחנה את תיקון הכללים, החליטה לשכת העיתונות הממשלתית באפריל 2019 לפתוח מסלול מקביל להענקת תעודות לעיתונאים הפועלים בפלטפורמות דיגיטליות, ללא קשר להיקף החשיפה שלהם.

תביעה משפטית
------------

בינואר 2017 הגישו לשכת עורכי הדין ואפי נוה שעמד בראש הלשכה, תביעת לשון הרע אישית נגד שרון שפורר בסכום של כמיליון שקל בעקבות סדרת כתבות שפרסמה באתר "המקום". בין היתר טענה שפורר בכתבותיה, על רקע קשריו של נוה לוועדת האתיקה של הלשכה, שהוועדה נוהגת איפה ואיפה. בכתבה אחרת נכתב שחברת הביטוח "מנורה" זכתה, בהיותה לקוחה של נוה, בחוזה לביטוח חברי הלשכה, ומכרה להם ביטוחים לא תקינים שכללו סעיף הגנה במקרים של תביעות על הטרדה מינית, סעיף שנגד את החוק. בכתב ההגנה שהוגש באמצעות אתר "המקום" טענה שפורר שמדובר בתביעת השתקה חסרת בסיס

אחרי שהתובעים סירבו להצעת בית המשפט לקיים הליך גישור, ב-11 בספטמבר 2019 דחה בית משפט השלום את התביעה וחייב את לשכת עורכי הדין לשלם לשפורר הוצאות שכר טרחה בסך 70 אלף שקל. שפורר ו"המקום" ערערו על גובה הסכום בדרישה לשלם פיצויים בגובה סכום התביעה, כדי להרתיע תובעי סרק עתידים מפני הגשת תביעות השתקה, ובטענה שהתובעים התנהלו בצורה לא מכובדת, אולם בית המשפט דחה את הבקשה.

קישורים חיצוניים
----------------

ויקישיתוף מדיה וקבצים בנושא **המקום הכי חם בגיהנום** בוויקישיתוף
* 

* אתר האינטרנט הרשמי של המקום הכי חם בגיהנום
* המקום הכי חם בגיהנום, ברשת החברתית פייסבוק

* המקום הכי חם בגיהנום, ברשת החברתית אקס (טוויטר)

* המקום הכי חם בגיהנום, ביישום טלגרם

* המקום הכי חם בגיהנום, ברשת החברתית אינסטגרם

* המקום הכי חם בגיהנום, סרטונים בערוץ היוטיוב
* אתר למנויים בלבד אבי גרפינקל, "המקום הכי חם בגיהנום: 7 השנים הראשונות" מוכיח שאפשר לשנות את המציאות, באתר הארץ, 11 במרץ 2021

| דגל ישראלדגל ישראל אתרי חדשות בישראל |
| --- |
| אקטואליה | דבר העובדים בארץ ישראל • הארץ • המקום הכי חם בגיהנום • וואלה! • זמן ישראל • חדשות 0404 • חדשות 13 • ישראל היום • ynet • כאן חדשות • מאקו • מגפון ניוז • מידה • מעריב אונליין • News1 מחלקה ראשונה • N12 • עכשיו 14 • רוטר.נט • שיחה מקומית • שקוף |
| המגזר הדתי והחרדי | בחדרי חרדים • המחדש • הקול היהודי • חרדים10 • כיכר השבת •כיפה • סרוגים • ערוץ 7 • JDN |
| המגזר הערבי | א-סנארה • אל-ערב • פאנט • בוקרא תקשורת |
| בידור ופנאי | חורים ברשת • ישראל בידור • פנאי פלוס • Xnet |
| מדע וטכנולוגיה | הידען • מזבלה • Geektime • HWzone |
| שונות | ביזפורטל • תיק דבקה • WDG • ONE • GoGay |

הערות שוליים
------------

1. ↑  בעקבות דנטה, באתר העין השביעית, 2 בספטמבר 2013.
2. ↑  5 שנים להיווסדו - המקום הכי חם (עדיין) מחפש מודל כלכלי, באתר וואלה!‏, 30 בספטמבר 2018
3. ↑  אתר למנויים בלבד איתי שטרן, הטמפרטורה עולה: "המקום הכי חם בגיהנום" חוגג שנתיים, באתר הארץ, 21 באוקטובר 2015.
4. ↑  אתר למנויים בלבד רפאלה גויכמן, המיזוג הבא בעיתונות העצמאית – המקום הכי חם משלב כוחות עם "שקוף" ו"העין השביעית", באתר TheMarker‏, 24 בנובמבר 2022
5. ↑  הנאום מוכר בכותרת "מֵעֵבֶר לווייטנאם: זמן לשבור שתיקה (אנ')
6. 1 2  April 30, 1967: "Why I Am Opposed to the War in Vietnam" Speech. Zinn Education project. Retrieved June 12, 2020
7. ↑  המקום הכי חם בגיהנום שמור למי שבזמנים של משבר מוסרי שומר על נייטראליות, עמדת מערכת האתר.
8. ↑  אתר למנויים בלבד אפרת נחושתאי וענת ג'ורג'י, שומרות הסף מהגיהנום: "האמנו בעיתונות כמו שהיא - תפישה שהתנפצה לכולנו", באתר TheMarker‏, 15 במרץ 2014
9. ↑  נועה בורשטיין חדד, מה הרג את יוסף סלמסה?, באתר "המקום הכי חם בגיהנום", 23 באוקטובר 2014
10. ↑  בן כספית ואריה אלדד, "המראה של קסטיאל ובני משפחתו לא היה קל". 103fm, ‏23 ביולי 2018.
11. ↑  שרון שפורר, "הדלת היתה פתוחה וצ'יקי שכב עם חלוק והחזיק את איבר המין שלו ביד". היא היתה בת 14, באתר "המקום הכי חם בגיהנום", 10 בספטמבר 2020
12. ↑  שרון שפורר, אמנות ההטרדה המינית: כך הושתקו עלילותיו של חיים דעואל לוסקי במשך 40 שנה, באתר "המקום הכי חם בגיהנום", 12 בפברואר 2021
13. ↑  ורד לוי-ברזילי, "הטענה שהוא מחבל זה בדיחה רעה", באתר "המקום הכי חם בגיהנום", ‏30 בינואר 2017
14. ↑  מאשה אברבוך, תביא תמונה וסרטון של בחורה – כנס ל"חרמנים אורגינל" בטלגרם, באתר "המקום הכי חם בגיהנום", ‏26 ביולי 2019
15. ↑  פרס פראט, באתר מרכז השל לקיימות
16. ↑  דוד אברהם‏, פישביין לוהטת, באתר וואלה!‏, 5 במרץ 2014.
17. ↑  אלכסדנדר כץ, צפו: לירן חולצה אפורה - גרסת אתר 'המקום הכי חם בגיהנום', באתר אייס, 6 בינואר 2016
18. ↑  נתי טוקר, שרון שפורר בדרך לניצחון? אחד מגיוסי ההמונים המוצלחים בישראל - נגד תביעת השתקה, באתר הארץ, 11 באוגוסט 2016.
19. ↑  אלכסנדר כץ, למעלה מרבע מיליון ש': גיוס ההמונים הלוהט של שפורר, באתר אייס, 29 באוגוסט 2017
20. ↑  לפי אתר מרכז המרצים בישראל, אוחזר ב-14 ביוני 2020
21. ↑  אלכסנדר כץ, למרות החשיפות: ב'מקום הכי חם' לא זכאים לתעודת לע"מ, באתר אייס, 7 בינואר 2018
22. ↑  חיים ביאור, וזאת לתעודה. באתר אגודת העיתונאים בתל אביב, 29 בינואר 2018
23. ↑  אתר למנויים בלבד נתי טוקר, ניצחון ל"המקום הכי חם בגיהנום": לע"מ תקים ועדה שתקבע כללים לבלוגרים, באתר TheMarker‏, 10 בינואר 2018
24. ↑  איתמר ב"ז, לע"מ מרחיבה את מעגל מקבלי התעודות, באתר העין השביעית, 17 באפריל 2019
25. ↑  אורן פרסיקו, המסר העולה מהפרסום, באתר העין השביעית, 19 במרץ 2017
26. ↑  שרון שפורר, הזוכה בחוזה של עשרות מיליונים לביטוח חברי לשכת עורכי הדין: חברת מנורה, לקוחה של אפי נוה העומד בראש הלשכה, באתר "המקום הכי חם בגיהנום", 22 בינואר 2017
27. ↑  אורן פרסיקו, טענת איש קש, באתר העין השביעית, 6 במרץ 2017
28. ↑  אורן פרסיקו, חוכא ואיטלולא, באתר העין השביעית, 18 ביולי 2017
29. ↑  אתר למנויים בלבד ביני אשכנזי, שרון שפורר ניצחה את אפי נוה: בית המשפט דחה את תביעת לשכת עורכי הדין, באתר TheMarker‏, 11 בספטמבר 2019
30. ↑  תביעת ההשתקה תעלה ללשכת עורכי הדין רק 70 אלף שקל, באתר כלכליסט, 23 בספטמבר 2019
31. ↑  ליטל דוברוביצקי, שרון שפורר ערערה: דורשת להגדיל את סכום ההוצאות שהוטל על לשכת עוה"ד ואפי נוה, באתר כלכליסט, 30 באוקטובר 2019
32. ↑  אורן פרסיקו, שפורר דורשת מיליון מהלשכה ונווה, באתר העין השביעית, 30 באוקטובר 2019
33. ↑  אורן פרסיקו, לא בונוס, לא עונש, באתר העין השביעית, 22 בספטמבר 2019

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 2160975369517280627
* WorldCat (עם VIAF): 2160975369517280627

 |